<classify> VILIO, majonzi na simanzi vimetawala katika Hospitali ya Rufaa ya Mkoa wa Kilimanjaro ya Mawenzi jana baada ya matumaini ya kaulimbiu ya Mtume Boniface Mwamposa ya Mwaka 2020 wa Raha kuwa wa vilio, kutokana na watu 20 kufa na wengine 13 kujeruhiwa katika maombezi ya kanisa lake. Bango kuu la Mtume Mwamposa katika maombezi yake, linasomeka Mwaka 2020 ni mwaka wa Raha, Mungu atakupa furaha, pumziko na starehe. Lakini, hali haikuwa hivyo, kwani watu hao 20 walifariki wakati wa utekelezaji wa imani ya kukanyaga mafuta, kama ishara ya kupata uponyaji wa maradhi, kuimarika kiuchumi, kupata mke, mume na kuondoa mikosi mingine katika maisha ya kila siku.Ajali hiyo ilitokea saa 2:00 usiku kwenye Uwanja wa Majengo katika Manispaa ya Moshi, wakati waumini wa Kanisa la Inuka Uangaze, walipokuwa wakitoka nje ya uwanja huku wakitekeleza imani ya kukanyaga mafuta ya upako.Mmoja wa majeruhi, Maureen Faustine alisema, Tulikosa utaratibu wakati wa kukanyaga mafuta, hapakuwa na polisi wala watumishi wa Mwamposa wakati wa kukanyaga mafuta hayo...kila mtu alikanyaga kwa juhudi zake, lazima maafa yangetokea.Kwa mujibu wa taarifa iliyotolewa na Mkuu wa Kitengo cha Magonjwa ya Nje na Dharura wa Hospitali ya Mawenzi, Dk Victor Adolph alisema juzi saa 2:00 usiku walipokea miili 20, ambayo miwili imetambulika.Uongozi wa hospitali hiyo ya Mawenzi, umeomba wakazi wa maeneo na wilaya za Mkoa wa Kilimanjaro, kujitokeza katika chumba cha kuhifadhi maiti kutambua miili ya ndugu zao.Jana tulipokea miili 20, watu wawili akiwamo mtoto mmoja walitambuliwa na ndugu zao na walihamishiwa Hospitali ya Rufaa ya KCMC, tunaomba wananchi wajitokeze kutambua ndugu zao, alisema. Alisema chanzo tukio hilo ni kukosa hewa kutokana na msongamano wa watu, mshtuko wa moyo na wengine walipata michubuko katika maeneo tofauti ya miili yao. Dk Adolph alisema majeruhi 13, wamelazwa wodi namba 7 na 3 na wodi ya watoto na hali zao ni za kuridhisha.Wakati wa tukio tulikuwa na viongozi wa mkoa, mkuu wa mkoa, Dk Anna Mghwira, mkuu wa wilaya, Kippi Warioba, Kamanda wa Polisi, Salim Hamduni na wengine wa manispaa, alisema Dk Adolph.Baadhi ya majeruhi waliomba serikali kutazama utaratibu wa utoaji wa vibali katika mikusanyiko ya watu, kwa kuhakikisha masharti ya vibali vinavyotolewa, yanazingatiwa. Mkazi wa Mirerani mkoani Manyara, Maureen Faustine na Mary Paulo, walisema iwapo mamlaka husika zingesimamia utaratibu, jambo hilo lisingejitokeza.Aidha, majeruhi hao walilalamikia kukosekana kwa utaratibu wa kukanyaga mafuta katika maombezi hayo, hali iliyosababisha watu kukanyagana. Tulikosa utaratibu wakati wa kukanyaga mafuta, hapakuwa na polisi wala watumishi wa Mwamposa wakati wa kukanyaga mafuta hayo kila mtu alikanyaga kwa juhudi zake, lazima maafa yangetokea alisema Maureen.Kwa upande wake, Mary alilalamikia kukosekana kwa huduma ya dharura katika tukio hilo, lakini pia hapakuwa na mwongozo wa nini kifanyike ili kuepuka madhara. Walisema katika huduma hiyo ya maombezi, hapakuwa na magari ya dharura ya kubeba wagonjwa hadi pale ambako Jeshi la Polisi, lilipokwenda kubeba majeruhi na miili ya watu waliopoteza maisha.Wananchi wengine waliomba serikali kuyafuta baadhi ya madhehebu ya dini yasiyo na utaratibu maalumu wa kukusanya waumini wake, kwani kwa kufanya hivyo kutachangia kuwapo kwa maafa zaidi.Kwa upande wake, Naibu Meya wa Manispaa ya Moshi, Anthony Benedict alitaka wananchi kutafakari mienendo yao, kama wapo sahihi ili kuepuka maafa.Aliomba vyombo vya usalama, kuzingatia muda wa kufanyika kwa matukio kama inavyokuwa katika mkutano wa vyama vya siasa, kwamba baada ya saa 12:00 jioni ni marufuku mikutano kuendelea  <topic>: kitaifa 